Kim Christiansen (DF), 2010-05-20:
Det er jo kendt stof, vi har været igennem, og Venstres ordfører har så glimrende redegjort for en stor del af indholdet i aftalen om en grøn transportpolitik.
Så det er som sagt kendt stof, i hvert fald for langt hovedparten af partierne.
Den kollektive transport har høj prioritet, også for Dansk Folkeparti, og derfor har vi over årene været med til at afsætte mange penge til området, eksempelvis i 2006, da vi var med til at afsætte 4,7 mia. kr. til forbedring af det danske skinnenet.
En anden stor post var nyanlæg af København-Køge-Ringsted-banen.
Jeg tror, det var hr. Magnus Heunicke, der var inde på, at man mangler kapacitet på Københavns Hovedbanegård, og at det måske havde været mere relevant at bringe det på plads, inden man øgede trafikken til Københavns Hovedbanegård, men sådan er der somme tider så meget.
Ud over det er der en masse andre gode tiltag i aftalen.
Jeg er overbevist om, at det ikke stopper her.
Det er korrekt, at lige nu har vi ikke rigtig flere penge at gøre godt med, og der skal vi så finde ud af, hvordan vi får øget indtægterne hen over årene, så vi også efter 2020 kan imødekomme nye udfordringer og nye store investeringer.
Her kunne en af tingene være en elektrificering, når nu vi får slidt de her mange dieseltog, som vi har købt nede i Italien, op.
Det vil sikkert passe.
Med det kendskab, jeg indtil videre har til IC4-togene, tror jeg ikke, de holder ret meget længere end til 2020.
Så der kan vi begynde at kigge på en elektrificering af den resterende del af skinnenettet.
Der vil også være en ting som anlæg af en ny bane mellem København og Århus, og den tænker jeg selvfølgelig som en del af Kattegatforbindelsen.
Begge dele er projekter, som jeg er sikker på at de igangværende undersøgelser vil vise at der er behov for, både af hensyn til fremkommelighed og af hensyn til miljøet i fremtiden.
Alle er jo enige om, at den kollektive transport skal løfte en større del af transporten i fremtiden.
Allerede nu kan man fornemme i debatten her, at vi måske ikke er helt enige om, hvordan vi når målet.
Dansk Folkeparti har været med til at indføre et takstloft, så der sikres en rolig prisudvikling, og det mener vi er et af midlerne til at flytte flere over i den kollektive trafik.
Derudover er det vigtigt, at der sker en stadig udbygning af kvaliteten af den kollektive trafik, og som jeg tidligere nævnte, at rettidigheden prioriteres højt.
Jeg tror, det er meget, meget vigtigt for dem, der skal benytte den kollektive transport, at man kan stole på den, at man kan komme på arbejde til tiden, at man kan aflevere sine børn og ikke mindst nå at få hentet dem igen, inden daginstitutionerne lukker.
Så vi har en opgave i at skabe bedre rettidighed.
Der er taget nogle rigtig gode tiltag i den retning allerede, og det skal vi naturligvis følge op på.
Jeg tror, det var hr. Kristian Pihl Lorentzen, der brugte udtrykket forførelse af bilister, og vi vil da meget gerne medvirke til at forføre flere bilister, hvis det kan lade sig gøre.
Ministeren nævner i sin redegørelse organiseringen af den kollektive trafik, og det glæder mig, at jeg ligesom fornemmer en åbning i forhold til det forslag, som Dansk Folkeparti tidligere har fremsat, nemlig en eller anden form for overordnet funktion, så vi kan opnå en bedre koordinering af den kollektive trafik.
For der er problemer rundtomkring med at få de forskellige transportformer til at spille den samme melodi.
Det vil Dansk Folkeparti gerne være med til at kigge på.
En vigtig del af den udfordring er, at vi har et velfungerende billetsystem, som kan bruges i alle de kollektive transportformer, og her tænker jeg selvfølgelig på rejsekortet, som vi jo alle sammen venter på med længsel.
Det er i en implementeringsfase nu.
Som trafikpolitikere er vi jo nogle utålmodige sjæle, og jeg kunne da personligt godt tænke mig, at det gik lidt stærkere med at få kørt rejsekortet på banen, for der er ingen tvivl om, at det i hvert fald er et af elementerne til måske at gøre det mere attraktivt at benytte den kollektive trafik.
Så er der fremtiden.
Indledningsvis talte jeg lidt om udfordringer efter 2020, og jeg er glad for, at ministeren også peger på, at vi skal udbygge jernbanen i Danmark.
For der er ingen, der ærgrer sig mere, end jeg gør, over, at man er ved at anlægge 40 km gang- og cykelsti mellem Slagelse og Næstved.
Jeg har den helt faste overbevisning, at jeg ikke tror, det flytter en eneste bilist over på cykel, så det havde måske været bedre at bruge 0,5 mia. kr. på at reetablere Næstved-Slagelse-jernbanen.
Men den er endeligt død.
Lad mig lige i den forbindelse nævne Region Syddanmarks planer om at nedlægge Vestbanen mellem Varde og Nørre Nebel.
Jeg mener helt klart, det er den forkerte vej at gå, og her håber jeg, at ministeren måske vil gå ind og forholde sig til, hvordan man kan sikre Vestbanens fremtid.
Det kunne jo eventuelt være ved at lade Banedanmark overtage forpligtelserne med vedligeholdelse af skinnerne.
Det er Dansk Folkepartis helt klare holdning, at vi skal udvikle og ikke afvikle, når det gælder jernbaner.
Der er også i aftalen om en grøn transportpolitik et projekt med timedrift mellem de største byer, og der synes jeg personligt, at man i den forbindelse har glemt Aalborg-Frederikshavn.
Det er en af de sidste strækninger, hvor vi endnu ikke har et dobbeltspor på hovedjernbanenettet, så det er helt klart en af de ting, som jeg mener vi skal kigge på fremadrettet, hvis vi vil styrke jernbanen og få flere til at bruge den.
Jeg er bl.a. i den forbindelse glad for, at vi har afsat 2 mio. kr. til at se på, om man kunne lægge banen ud omkring Aalborg Lufthavn.
Det ville være en fantastisk styrkelse af den kollektive trafik i det nordjyske område.
Endelig vil jeg sige, at der bliver talt meget om Udkantsdanmark i øjeblikket.
Der er flere, der har været inde på det, og det er Dansk Folkepartis helt klare holdning, at vi skal have fokus på udbygning og sikring af den kollektive trafik, også i disse områder.
Selvfølgelig vil der være områder, der er så tyndtbefolkede, at der ikke er økonomi i at drive busruter i områderne, men der må vi se på, hvordan man kan løse det.
Flere har været inde på de unge menneskers muligheder for at komme til deres uddannelsesinstitutioner osv., og det er selvfølgelig en problematik, vi tager meget alvorligt.
Men det skal ikke ske igennem tilskudsordninger.
Afslutningsvis vil jeg sige, at vi har taget nogle syvmileskridt med den her aftale om en grøn transportpolitik, men samtidig vil jeg påpege, at der er meget store opgaver at løse i fremtiden, hvis vi skal have flere til at bruge den kollektive transport, og det mener vi rent faktisk i Dansk Folkeparti at vi skal, ikke ved at piske bilisterne, men ved at gøre det mere attraktivt at bruge den kollektive transport.